b'\n_START_ARTICLE_\nVorbunker\n_START_PARAGRAPH_\nVorbunker (bunker atas atau bunker hadapan) adalah satu struktur konkrit bawah tanah yang asalnya bertujuan untuk menjadi tempat perlindungan serangan udara sementara kepada Adolf Hitler dan para pengawal serta pekerjanya. Ia terletak di belakang dewan besar resepsi yang telah ditambah ke Reich Chancellery lama, di Berlin, Jerman, pada tahun 1936. Bunker itu secara rasminya dikenali sebagai "Reich Chancellery Air-Raid Shelter" sehingga tahun 1943, apabila kompleks itu diperluaskan dengan tambahan daripada F\xc3\xbchrerbunker, bertempat satu tingkat di bawah. Pada 16 Januari 1945, Hitler berpindah ke F\xc3\xbchrerbunker. Beliau disertai oleh pegawai-pegawai kanan, termasuk Martin Bormann. Kemudian, Eva Braun dan Joseph Goebbels berpindah ke F\xc3\xbchrerbunker manakala Magda Goebbels dan enam anak-anak mereka mula berada dalam Vorbunker atas. Keluarga Goebbels tinggal di Vorbunker sehingga kematian mereka pada 1 Mei 1945.\n_START_SECTION_\nPembinaan\n_START_PARAGRAPH_\nPada tahun 1933, Adolf Hitler memutuskan untuk membesarkan Canseleri Reich (Reichskanzlei), yang dianggap terlalu kecil untuk keperluannya. Pada 21 Julai 1935, Leonhard Gall mengemukakan perancangan untuk dewan besar resepsi (yang juga boleh digunakan sebagai dewan tarian) yang akan dibina ke Canseleri lama. Ruang tamu adalah unik kerana bilik bawah tanah yang besar membawa lagi satu setengah meter turun ke bunker yang kemudiannya dikenali sebagai Vorbunker._NEWLINE_Bumbung Vorbunker adalah setebal 1.6 meter (5.2 kaki), dua kali lebih tebal dari kubu bawah bangunan Kementerian Udara yang berdekatan. ketebalan dinding Vorbunker menyokong berat dewan resepsi yang diatas. Ia mempunyai tiga pintu masuk, di utara, barat dan selatan. Telah siap dibina pada tahun 1936. Ia mempunyai 12 bilik bercabang keluar dari koridor tunggal._NEWLINE_F\xc3\xbchrerbunker dibina oleh syarikat Hochtief sebagai sebahagian daripada program pembinaan bawah tanah yang luas di Berlin. Ia telah siap pada tahun 1944 dan telah dihubungkan dengan Vorbunker oleh tangga yang terletak pada sudut kanan (bukan tangga berpusar). Kedua-dua bunker boleh ditutup antara satu sama lain oleh dinding sekat dan pintu keluli. Seorang pengawal tetap telah ditugaskan menjaga pintu keluli. F\xc3\xbchrerbunker terletak kira-kira 8.5 meter (28 kaki) di bawah taman Reich Chancellery lama, 120 meter (390 kaki) di utara bangunan Reich Chancellery baru di Vo\xc3\x9fstra\xc3\x9fe 6. F\xc3\xbchrerbunker terletak 2.5 meter lebih rendah daripada Vorbunker dan berada di sebelah barat daya. Tempat tinggal Hitler telah dipindahkan ke F\xc3\xbchrerbunker, dan menjelang Februari 1945 ia telah dihiasi dengan perabot yang berkualiti tinggi diambil dari Canseleri, bersama-sama dengan beberapa buah lukisan minyak.'